32006R0318
L 058/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 318/2006 НА СЪВЕТА
от 20 февруари 2006 година
относно общата организация на пазарите в сектора на захарта
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 36 и член 37, параграф 2, трета алинея от него,
като взе предвид предложението на Комисията,
като взе предвид становището на Европейския парламент (1),
като взе предвид становището на Европейския икономически и социален комитет (2),
като има предвид, че:
(1)
Функционирането и развитието на общия пазар за селскостопански продукти следва да бъде съчетано със създаване на Обща селскостопанска политика, която да включва по-специално обща организация на селскостопанските пазари, която може да заема разнообразни форми в зависимост от вида на продукта.
(2)
Пазарът на захар в Общността е основан на принципи, които за общата организация на пазара в други сектори са претърпели значителни промени в миналото. За да бъдат постигнати целите по член 33 от Договора и преди всичко за стабилизиране на пазарите и за осигуряване на справедлив стандарт на живот за селскостопанската общност в рамките на сектора на захарта, е необходимо основно преразглеждане на общата организация на пазара в сектора на захарта.
(3)
В светлината на това развитие Регламент (ЕО) № 1260/2001 на Съвета от 19 юни 2001 г. относно общата организация на пазарите в сектора на захарта (3) следва да бъде отменен и заменен с нов регламент.
(4)
Следва да бъдат определени референтни цени за стандартните качества на бялата захар и суровата захар. За стандартни следва да се приемат обичайните средни равнища на качество, представителни за произведената в Общността захар и определени въз основа на критерии, използвани при търговията със захар. Следва също така да се предвиди възможността за преразглеждане на равнищата на стандартно качество, като се вземат предвид, по-специално, търговските изисквания и нововъведенията в техническия анализ.
(5)
С оглед на получаването на надеждна информация за пазарните цени на захарта в Общността, следва да бъде въведена система за отчитане на цените, въз основа на която да бъдат определени пазарните ценови равнища за бялата захар.
(6)
Следва да бъде постановена минимална цена за една квота захарно цвекло, съответстваща на стандартното качество, каквото бъде определено, за да бъде осигурен справедлив стандарт на живот за производителите на захарно цвекло и захарна тръстика в Общността.
(7)
Необходими са специфични способи, с които да бъде осигурен справедлив баланс на права и задължения между предприятията в сектора на захарта, от една страна, и производителите на захарно цвекло. Следователно следва да бъдат приети стандартни разпоредби, с които да се уреждат договорните отношения между купувачите и продавачите на захарно цвекло. Разнообразието от природни, икономически и технически решения затруднява въвеждането на еднообразни условия на покупко-продажба за захарното цвекло на територията на Общността. В търговските среди понастоящем съществуват споразумения между асоциации на производители на захарно цвекло и предприятия в сектора на захарта. Следователно рамковите разпоредби следва само да определят минималните изискуеми гаранции от страна както на производителите на захарно цвекло и на захаропроизводствената промишленост, така че да се осигури безпрепятствено функциониране на пазара на захар с възможност за дерогации от някои правила в контекста на дадено споразумение между страните - участници в търговията.
(8)
Причините, довели в миналото Общността до приемане на система за производствена квота за захар, изоклюкоза и инулинов сироп, все още са валидни. Въпреки това, поради нововъведенията в Общността и в международен мащаб, е необходимо осъвременяване на производствената система, като бъдат приети нови правила и намаления на квотите. В съответствие с предходната квотна система, дадена държава-членка следва да разпределя квотите между предприятията, регистрирани на нейна територия. Новата обща организация на пазарите в захарния сектор следва да запази правния статут на квотите, доколкото съгласно съдебната практика на Съда на Европейските общности системата от квоти съставлява механизъм за регулиране на пазара в захарния сектор, който има за цел да осигури постигането на цели от обществен интерес.
(9)
Вследствие от последните приети решения относно субсидиите при износ, взети от Консултативния и апелативен орган на Световната търговска организация относно субсидиите при износ за захар на ЕС, както и с цел икономическите субекти от Общността да осъществят плавен преход от предходната квотна система към валидната понастоящем система, следва да бъде възможно през пазарната година 2006-2007 допълнителна квота да бъде разпределена между предприятията в сектора на захарта, в случай че са изпълнени условия, при които се взема предвид понижената стойност на захар „С“.
(10)
За уравновесяване на последствията за изоглюкозата от спада в цените на захарта, както и за да бъде избегнато санкционирането на производството на някои категории качество на изоглюкозата, на настоящите бенефициери на изоглюкоза следва да бъдат отпуснати допълнителни квоти. Нещо повече, следва да се открият свободни квоти за приспособяване на сектора на подсладителите в някои държави-членки при условията, предвидени за отпускане на допълнителни квоти за захар.
(11)
За да се гарантира, че производството на Общността на захар, изоглюкоза и инулинов сироп е достатъчно занижено, Комисията следва да бъде оправомощена да приспособи квотите до устойчиво равнище след закриването на фонда за преструктуриране през 2010 г.
(12)
Предвид необходимостта да бъде допусната известна гъвкавост на национално равнище по отношение на структурното приспособяване на преработвателната промишленост и при отглеждането на тръстика и цвекло за периода, през който ще се прилагат квотите, държавите-членки следва да получат правото да променят квотите на предприятията в определени граници, без същевременно да преструктурират дейността на фонда за преструктуриране, създаден като инструмент с Регламент (ЕО) № 320/2006 на Съвета от 20 февруари 2006 г. за установяване на временна схема за преструктуриране на захарната индустрия в Общността (4).
(13)
Квотите за захар се разпределят или намаляват в следствие от сливане или прехвърляне на собственост на предприятия, прехвърлянето на фабрика или отдаването под наем на дадена фабрика. Условията, при които държавите-членки ще въвеждат съответстващите изменения в квотите за предприятията в сектора на захарта, не накърняват интересите на заинтересованите производители на цвекло или тръстика.
(14)
Предвид на това, че разпределянето на производствените квоти между предприятията е начин да се гарантира, че производителите на захарно цвекло и тръстика получават заплащане по установените в Общността цени и имат пазари за своята продукция, интересите на всички заинтересовани страни, и по-специално на производителите на цвекло и тръстика, следва да се вземат под внимание при прехвърлянето на квоти в границите на производствените райони.
(15)
За да се разширят пазарите за захар, изоглюкоза и инулинов сироп в рамките на вътрешния пазар на Общността, следва да бъде възможно захарта, изоглюкозата и инулиновият сироп, използвани за производството в Общността на определени продукти като химикали, лекарства, алкохол или ром да се категоризират като извънквотно производство при условия, които ще бъдат постановени допълнително.
(16)
Част от производството извън квотата следва да служи за гарантиране на подходящо предлагане в най-отдалечените райони или би могло да бъде изнасяно по силата на ангажиментите на Общността спрямо СТО.
(17)
В случай че производството на захар, изоглюкоза или инулинов сироп надхвърли квотите, следва да бъде приет механизъм, по който излишъците от захар, изоглюкоза или инулинов сироп да бъдат причислявани към производството в рамките на квотата за следващата пазарна година, за да се избегне опасността излишното количество захар да предизвика смущения в пазара на захар.
(18)
Съществуват определени механизми за производството извън квотите. Ако за определени количества приложимите условия не са изпълнени, върху производствените излишъци следва да бъде наложен данък, за да се избегне натрупването на такива количества, които застрашават пазарната обстановка.
(19)
Необходимо е да бъде въведена производствена такса, която да допринесе за финансирането на разходите, възникващи по силата на общата организация на пазарите в сектора на захарта.
(20)
За да бъде осигурен ефективен контрол над производството на икономическите субекти, произвеждащи захар, изоглюкоза или инулинов сироп, следва да бъде въведена система за одобряване на икономическите субекти, а на заинтересованите държави-членки следва да бъде предоставена подробна информация във връзка с тяхното производство.
(21)
Необходимо е да се поддържа временна и ограничена интервенционна система за изкупуване, с цел да се допринесе за стабилизирането на пазара за случаите, в които пазарните цени през определена пазарна година биха спаднали под референтната цена, определена за следващата пазарна година.
(22)
Необходимо е да бъдат въведени нови пазарни средства, които Комисията за управлява. На първо място, ако пазарните цени спаднат под референтната цена за бяла захар, следва, при условия, които Комисията ще определи, икономическите субекти да могат да се възползват от схема за складиране в частни складове. На второ място, за да се поддържа структурният баланс на пазарите на захар на ценово равнище близко до референтната цена, следва Комисията да може да взема решение за изтегляне на захарта от пазара за периода, необходим за ребалансиране на пазара.
(23)
Създаването на единен пазар на Общността за захар включва въвеждането на система за търговия по външните граници на Общността. Тази система за търговия следва да включва вносни мита и възстановявания при износ и по правило следва да стабилизира пазара на Общността. Системата за търговия следва да се основава на принципите, съгласувани в рамките на Уругвайския кръг от многостранните търговски преговори.
(24)
За да бъде възможно проследяване и контрол над обемите на търговията със захар с трети страни, следва да се въведе схема за издаване на вносни и износни лицензии срещу предоставянето на обезпечение, което да гарантира, че транзакциите, за които се издават такива лицензии, действително се извършват.
(25)
За да се гарантира, че тези търговски споразумения могат да функционират правилно, следва да се приеме разпоредба, предвиждаща регулиране, или, когато го изисква пазарната обстановка, забрана на употребата на вътрешни споразумения за преработка.
(26)
Системата от митни сборове позволява да бъдат заместени всички други защитни мерки по външните граници на Общността. Вътрешният механизъм на пазара и митните сборове при изключителни обстоятелства може да се окаже неадекватен. В такива случаи, за да не бъде оставен пазарът на Общността без защита срещу възможни смущения, Общността следва да има възможност незабавно да предприема всички необходими мерки. Тези мерки следва да са съобразени с поетите международни задължения на Общността.
(27)
В по-голямата си част митните сборове, приложими спрямо селскостопанските продукти съгласно споразумения по линия на СТО, са постановени в Общата митническа тарифа. При все това за някои продукти, попадащи в обхвата на действие на настоящия регламент, въвеждането на допълнителни механизми налага да бъде предвидена възможността да се приемат изключения от тяхното действие.
(28)
С оглед на предотвратяване или противодействие на противопоказните въздействия върху пазара на Общността, които биха произтекли от вноса на определени селскостопански продукти, за вноса на такива продукти следва да се дължи допълнително мито, ако са изпълнени определени условия.
(29)
При определени условия е уместно на Комисията да бъде прехвърлено правомощието да открива и разпределя митнически квоти, произтичащи от международни споразумения, сключени в съответствие с Договора, или от други правни актове на Съвета.
(30)
Общността е сключила няколко споразумения за преференциален достъп до пазари с трети страни, въз основа на които въпросните трети страни имат право да изнасят тръстикова захар в Общността при благоприятни условия. Следователно е необходимо да бъдат оценени нуждите на рафинериите от захар за рафиниране и при определени условия да бъдат запазени лицензии за специализирани потребители на значителни количества вносна сурова тръстикова захар, категоризирани като рафинерии на пълен работен ден в Общността.
(31)
Разпоредбите за възстановяване на сумите за износа в трети страни, основани на разликата между цените в Общността и на световния пазар, и попадащи в границите, поставени с поетите от ЕО задължения по линия на СТО, следва да служат за предотвратяване на възможното участие на Общността в международната търговия със захар. Субсидираният износ следва да подлежи на ограничения по отношение на количеството и бюджетните разходи.
(32)
Спазването на ограниченията по отношение на качеството следва да се осигури в момента, когато се определят сумите за възстановяване на разходите по износа посредством контрол над плащанията съгласно правилата във връзка с Европейския фонд за ориентиране и гарантиране на земеделието. Контролът може да бъде улеснен чрез задължително авансово определяне на сумите за възстановяване на разходите по износа, като същевременно се допусне възможността, в случая на диференцирано възстановяване на разходите по износа, да бъде променяно посоченото местоназначение в рамките на един и същи географски район, към който се прилага единна норма за възстановяване на разходите по износа. В случай на промяна на местоназначението следва да бъде изплатена нормата за възстановяване на разходите по износа, приложима за действителното местоназначение, с таван приложимата сума за предварително определеното местоназначение.
(33)
Спазването на количествените ограничения следва да бъде осигурено чрез надеждна и ефективна система за мониторинг. За тази цел възстановяването при износ следва да бъде обусловено от представянето на лицензия за износ. Сумите за възстановяване при износ следва да се отпускат до наличните лимити, в зависимост от конкретната обстановка при всеки един от съответните продукти. Изключения от това правило следва да се допускат само за преработени продукти, които не са изброени в приложение I към Договора и за които не важат ограниченията в обема. Необходимо е да се предвиди дерогация от правилото за стриктно съблюдаване на правилата за управление, в случаите когато изнасяните стоки, за които се отпуска възстановяване, няма вероятност да надвишат заложеното количество.
(34)
Правилното функциониране на единния пазар въз основа на общите цени би било застрашено при отпускането на национални помощи. Следователно разпоредбите на Договора, които регламентират държавните помощи, следва да се прилагат за продуктите, обхванати от общата организация на пазара. При все това, с оглед на постигането на очакваните резултати от реформата в захарния сектор, при определени обстоятелства отпускането на държавна помощ в определен размер следва да бъде разрешено.
(35)
В държавите-членки със значително намаление в захарната квота производителите на захарно цвекло ще се изправят пред тежки проблеми при приспособяването си. В такива случаи преходната помощ на Общността за производителите на захарно цвекло няма да бъде достатъчна да отговори напълно на техните трудности. Следователно държавите-членки, които са намалили квотата си с повече от 50 %, следва да получат правото да отпускат държавни помощи за производителите на захарно цвекло по време на периода на приложение на преходната помощ от Общността. За да се избегне отпускането от държавите-членки на държавни помощи, надвишаващи нуждите на местните производители на захарно цвекло, определянето на общия размер на съответната държавна помощ следва да подлежи на одобрение от Комисията, освен по отношение на Италия, където максималната потребност за най-високо продуктивния вид захарно цвекло да се приспособи към пазарните условия след реформата, може да бъде изчислена на 11 EUR на тон произведено захарно цвекло. Нещо повече, поради специфичните проблеми, които се очаква да възникнат в Италия, следва да се приемат разпоредби, даващи възможност на земеделските стопани, отглеждащи захарно цвекло, да се възползват пряко или косвено от отпуснатата държавна помощ.
(36)
Във Финландия отглеждането на захарно цвекло е обусловено от определени географски и климатични условия, които биха повлияли противопоказно на отглеждането на тази култура, в допълнение към общите въздействия на реформата в сектора на захарта. По тази причина с изрични разпоредби следва да се разреши на горната държава-членка постоянно да отпуска на своите производители на захарно цвекло държавни помощи в подобаващ размер.
(37)
Уместно е да се предвиди предприемането на мерки в случаите, когато в резултат от значително покачване или спад в цените се появяват или има опасност да се появят смущения на пазара на Общността. Тези мерки могат да включват откриването на квота при намалено мито за внос на захар от световния пазар за необходимото време.
(38)
Предвид на това, че общият пазар на захар непрестанно се развива, държавите-членки и Комисията следва редовно да информират всички заинтересовани за съответните нововъведения.
(39)
Необходимите мерки за изпълнението на настоящия регламент следва да бъдат приети в съответствие с Решение 1999/468/ЕО на Съвета от 28 юни 1999 г. относно установяване на процедурите за упражняване на изпълнителните правомощия, предоставени на Комисията (5).
(40)
Комисията следва да получи правомощието да приема необходимите мерки за разрешаване на специфични практически проблеми в извънредни случаи.
(41)
Характеристиките на производството на захар в най-отдалечените райони на Общността отличават това производство от производството на захар в останалите региони на Общността. Следователно следва да бъде предоставено финансово подпомагане на този сектор чрез разпределяне на ресурси между земеделските стопани в тези региони след влизането в сила на програмите за подпомагане на местното производство, които държавите-членки съставят по силата на Регламент (ЕО) № 247/2006 на Съвета от 30 януари 2006 г. за определяне на специфични мерки за селското стопанство в най-отдалечените райони на Съюза (6). По същата причина Франция следва да получи разрешение да отпуска държавни помощи в определен размер за най-отдалечените си райони.
(42)
Разходите, извършени от държавите-членки в резултат от задълженията им, произтичащи от прилагането на настоящия регламент, следва да бъдат финансирани от Общността в съответствие с разпоредбите на Регламент (ЕО) № 1258/1999 на Съвета от 17 май 1999 г. относно финансирането на Общата селскостопанска политика (7), а считано от 1 януари 2007 г., в съответствие с Регламент (ЕО) № 1290/2005 на Съвета от 21 юни 2005 г. относно финансирането на Общата селскостопанска политика.
(43)
Преходът от разпоредбите на Регламент (ЕО) № 1260/2001 към разпоредбите на настоящия регламент, както и преходът от пазарната обстановка през пазарната година 2005-2006 към пазарната обстановка през пазарната година 2006-2007, и за да се гарантира, че Общността изпълнява поетите си международни задължения по отношение на захар „С“, упомената в член 13 от Регламент (ЕО) № 1260/2001, биха могли да предизвикат затруднения, за каквито не е предвидено разрешение в настоящия регламент. За да се преодоляват такива трудности, Комисията следва да получи правото да приема преходни мерки,
ПРИЕ ТОЗИ РЕГЛАМЕНТ:
ДЯЛ 1
ОБХВАТ И ДЕФИНИЦИИ
Член 1
Обхват
1. Общата организация на пазарите в сектора на захарта, установена с настоящия регламент, обхваща следните продукти:
Код по КН
Описание
а)
1212 91
Захарно цвекло
1212 99 20
Захарна тръстика
б)
1701
Захар от тръстика или от цвекло и химически чиста захароза, в твърдо състояние
в)
1702 20
Захар от кленов сок и сироп от кленов сок
1702 60 95 и 1702 90 99
Други захари в твърдо състояние и захарни сиропи, без ароматизиращи или оцветяващи добавки, с изключение на лактоза, глюкоза, малтодекстрин и изоглюкоза
1702 90 60
Заместители на мед, включително смесени с естествен мед
1702 90 71
Карамел, съдържащ 50 % или повече тегловно съдържание на захароза в сухото вещество
2106 90 59
Захарен сироп, ароматизиран или оцветен, различен от сиропи от изоглюкоза, лактоза, глюкоза и малтодекстрин
г)
1702 30 10
1702 40 10
1702 60 10
1702 90 30
Изоглюкоза
д)
1702 60 80
1702 90 80
Инулинов сироп
е)
1703
Меласа, получена при екстракцията или рафинирането на захар
ж)
2106 90 30
Сиропи от изоглюкоза, ароматизирани или оцветени
з)
2303 20
Пулпа и сухи остатъци от цвекло и други отпадъци от предприятия за захар
2. Пазарната година за продуктите, изброени в параграф 1, започва на 1 октомври и завършва на 30 септември следващата година.
Независимо от това, пазарната година 2006-2007 започва на 1 юли 2006 г. и завършва на 30 септември 2007 г.
Член 2
Дефиниции
По смисъла на настоящия регламент се прилагат следните дефиниции:
1.
„бяла захар“ означава захар, неароматизирана или оцветена, или съдържаща някакви други добавки, с тегловно съдържание в сухо състояние 99,5 % или повече захароза, отчетени поляриметрично;
2.
„сурова захар“ означава захар, неароматизирана или оцветена, или съдържащи някакви други добавки, с тегловно съдържание в сухо състояние, по-малко от 99,5 % захароза, отчетени поляриметрично;
3.
„изоглюкоза“ означава продуктът, получен от глюкозата или нейните полимери, с тегловно съдържание на фруктоза в сухо състояние най-малко 10 %;
4.
„инулинов сироп“ означава прекия продукт, получен чрез хидролиза на инулин или олигофруктози, който съдържа в сухо състояние най-малко 10 % фруктоза в свободна форма или като захароза, и изразен като еквиваленти на съотношението захар/изоглюкоза. За да се избегнат ограниченията на пазара за продукти с ниска степен на подслаждане, произведени чрез инулинови фибрени процесори без квота за инулинов сироп, настоящата дефиниция може да бъде изменяна по реда на член 39, параграф 2;
5.
„квота захар“, „квота изоглюкоза“ и „квота инулинов сироп“ означават всяко произведено количество захар, изоглюкоза или инулинов сироп, причислявано към определена пазарна година в рамките на отпуснатата квота за съответното предприятие;
6.
„промишлена захар“ означава всяко произведено количество захар, причислено към определена пазарна година извън и в превишение на захарната квота, упомената в точка 5, предназначено за промишлено производство на един от продуктите, упоменати в член 13, параграф 2;
7.
„промишлена изоглюкоза“ и „промишлен инулинов сироп“ означават всяко произведено количество глюкоза или инулинов сироп, причислено към определена пазарна година, предназначено за промишлено производство на един от продуктите, упоменати в член 13, параграф 2;
8.
„излишък от захар“, „излишък от изоглюкоза“ и „излишък от инулинов сироп“ означават всяко произведено количество захар, изоглюкоза или инулинов сироп, причислено към определена пазарна година извън и в превишение на съответните количества, упоменати в точки 5, 6 и 7;
9.
„квота цвекло“ означава всяко захарно цвекло, преработено в квота захар;
10.
„договор за доставка“ означава договор, сключен между продавач и предприятие за доставката на цвекло за производство на захар;
11.
„вътрешнотърговско споразумение“ означава едно от следните определения:
а)
споразумение, подписано на общностно равнище, преди сключването на какъвто и да било договор за доставка, между група от национални организации на предприятия, от една страна, и група от национални организации на продавачите, от друга;
б)
споразумение, сключено преди подписването на какъвто и да било договор за доставка, между предприятия или организации на предприятия, признати от заинтересованата държава-членка, от една страна, и асоциация на продавачите, също призната от заинтересованата държава-членка, от друга страна;
в)
при липсата на някакво споразумение, както е посочено в буква а) илн буква б), Закона за дружествата или Закона за кооперациите, доколкото те регулират достaвката на захарно цвекло от заинтересованите страни или членовете на дружество или коперация, които произвеждат захар;
г)
в отсъствието на споразумение от вида, упоменат в буква а) или буква б), споразуменията, съществуващи преди сключването на какъвто и да било договор за доставка, при условие че продавачите, приемащи споразумението, доставят най-малко 60 % от общото количество цвекло, закупено от предприятията за производство на захар в една или повече фабрики;
12.
„захар от АКТБ/Индийска захар“ означава захар, попадаща под код по КН 1701, с произход от държавите, изброени в приложение VI, и внесена в Общността по силата на:
-
протокол 3 към приложение V към Споразумението за партньорство между АКТБ и ЕО,
или
-
Споразумението за тръстикова захар между Европейската общност и Република Индия (8);
13.
„рафинерия на пълен работен ден“ означава производствена единица:
-
чиято изключителна и единствена дейност се състои в рафиниране на вносна сурова тръстикова захар,
или
-
която през пазарната година 2004-2005 е рафинирала количество от най-малко 15 000 тона вносна сурова захар.
ДЯЛ II
ВЪТРЕШЕН ПАЗАР
ГЛАВА 1
Цени
Член 3
Референтни цени
1. Референтната цена за бялата захар е:
а)
631,9 EUR за тон за всяка от пазарните години 2006-2007 и 2007-2008;
б)
541,5 EUR за тон за пазарната година 2008-2009;
в)
404,4 EUR за тон, считано от пазарната година 2009-2010.
2. За суровата захар референтната цена е:
а)
496,8 EUR за тон за всяка от пазарните години 2006-2007 и 2007-2008;
б)
448,8,5 EUR за тон за пазарната година 2008-2009;
в)
335,2 EUR за тон, считано от пазарната година 2009-2010.
3. Референтните цени, упоменати в параграфи 1 и 2, се прилагат за непакетирана захар, франко предприятие. Те се прилагат за бяла захар и сурова захар със стандартното качество, описано в приложение I.
Член 4
Отчитане на цените
Комисията следва да въведе информационна система за цените на пазара на захар, включително система за публикуване на ценовите равнища за пазара на захар.
Системата ще се основава на информация, предоставена от предприятията, произвеждащи бяла захар, или от други икономически субекти, участващи в търговията със захар. Тази информация ще се разглежда конфиденциално. Комисията ще следи за това публикуваната информация да не позволява да бъдат разпознати цените, използвани от отделните предприятия или икономически субекти.
Член 5
Минимална цена на цвеклото
1. Минималната цена за квота цвекло е:
а)
32,86 EUR за тон за пазарната година 2006-2007;
б)
29,78 EUR за тон за пазарната година 2007-2008;
в)
27,83 EUR за тон за пазарната година 2008-2009;
г)
26,29 EUR за тон, считано от пазарната година 2009-2010.
2. Минималната цена по параграф 1 се прилага за захарно цвекло със стандартното качество, описано в приложение I.
3. Предприятията в сектора на захарта, които изкупуват цвекло в рамките на квота, подходящо за преработка в захар и предназначено за преработка в квота захар, следва да бъде поставено изискването да плащат най-малко минималната цена, коригирана с ценови повишения или намаления, за да бъде възможно отклонение от стандартното качество.
4. За количествата захарно цвекло, съответстващи на количествата промишлена захар или излишък от захар, които са обвързани с допълнителната сума, предвидена по член 15, заинтересованите захаропроизводствени предприятия следва да коригират покупната цена, така че тя да бъде най-малко равна на минималната цена за квота цвекло.
Член 6
Вътрешнобраншови споразумения
1. Споразуменията в рамките на бранша, както и договорите за търговия и доставка, следва да са съобразени с параграф 3 и с условията за продажба, постановени в приложение II, и по-специално с условията, регламентиращи продажбата, доставката, предаването и заплащането на цвеклото.
2. Условията за покупка на захарно цвекло и захарна тръстика следва да бъдат постановени със споразумения в рамките на бранша, сключени между производители от Общността, отглеждащи тези суровини, и предприятията за захар от Общността.
3. При договорите за доставка следва да се прави разграничение в зависимост от това дали количествата захар, които ще бъдат произведени от захарното цвекло, ще представляват:
-
захар в рамките на квотата, или
-
захар извън квотата.
4. Всяко предприятие в сектора на захарта следва да предостави на държавата-членка, в която произвежда захар, следната информация:
а)
за количествата цвекло, упоменати в параграф 3, първо тире, за които предприятията са сключили договори за доставка преди засяването, и за процентното захарно съдържание, на което са основани тези договори;
б)
количествено изчисление на очакваната реколта по съответния договор.
Държавите-членки могат да изискват допълнителна информация.
5. На предприятия за производство и преработка на захар, които не са подписали договори за доставка преди засяването на минималната цена за квота цвекло за количество цвекло, равняващо се на отпусната им квота за захар, ще бъде поставено изискването да заплатят най-малко минималната цена за квота цвекло за цялото количество захарно цвекло, което преработват в захар.
6. След одобрението на заинтересованата държава-членка, вътрешнотърговските споразумения могат да правят изключение от действието на параграфи 3 и 4.
7. Ако не съществува споразумение в рамките на бранша, заинтересованата държава-членка ще предприема необходимите стъпки по силата на настоящия регламент, за да защити интересите на заинтересованите страни.
ГЛАВА 2
Производство в рамките на квота
Член 7
Разпределение на квотите
1. Квотите за производството на захар, изоглюкоза и инулинов сироп на национално или регионално равнище са определени в приложение III.
2. Държавите-членки отпускат квота на всяко предприятие, произвеждащо захар, изоглюкоза или инулинов сироп, което е регистрирано на нейна територия и е одобрено при условията на член 17.
За всяко предприятие отпуснатата квота се равнява на съвкупността от квотите А и Б съгласно Регламент (ЕО) № 1260/2001, които бяха отпуснати на предприятията за пазарната година 2005-2006.
3. В случай на отпускане на квота на захаропроизводствено предприятие, притежаващо повече от една производствена единица, държавите-членки ще приемат мерки, каквито те намерят за необходими, за да бъдат отчетени справедливо интересите на земеделските стопани, отглеждащи захарно цвекло и тръстика.
Член 8
Допълнителна квота за захар
1. Най-късно до 30 септември 2007 г. всяко предприятие за производство на захар може да изиска от държавата-членка, в която е регистрирано, да му бъде отпусната допълнителна квота за захар.
Максималните количества допълнителни квоти за захар по държави-членки са постановени в точка I от приложение IV.
2. Въз основа на подадените молби за отпускане на допълнителна квота за захар държавите-членки определят допустимите количества по обективни и недискриминативни критерии. Ако сборът от всички изискани допълнителни количества превишава разполагаемото национално количество квоти, съответната държава-членка следва да предвиди намаляване на допустимите количества пропорционално на изискваните.
3. Върху допълнителните квоти, разпределени между предприятията по реда на параграфи 1 и 2, се начислява еднократен данък в размер на 730 EUR. Той се събира на тон допълнително отпусната квота.
4. Държавата-членка удържа общата стойност на еднократната сума, изплатена по параграф 3, от предприятията на нейна територия, на които е отпусната допълнителна квота.
Заинтересованото предприятие за захар следва да извърши плащането на еднократната удръжка в срок, който ще бъде определен от държавите-членки. Крайният срок не може да бъде по-късно от 28 февруари 2008 г.
4. Ако предприятието за захар не е изплатило еднократната сума преди 28 февруари 2008 г., допълнителните квоти няма да се смятат за отпуснати на въпросното предприятие.
Член 9
Допълнителна и допълваща квота за изоглюкоза
1. През пазарната година 2006-2007 към общата квота за изоглюкоза, постановена в приложение III, ще бъде добавена квота за изоглюкоза в размер на 100 000 тона. През всяка от пазарните години 2007-2008 и 2008-2009 към квотата от предходната пазарна година ще бъде прибавяна допълнителна квота за изоглюкоза в размер на 100 000 тона.
Държавите-членки ще отпускат допълнителните квоти на предприятията пропорционално на квотите за изоглюкоза, които са били отпуснати по член 7, параграф 2.
2. По молба от всяко предприятие, регистрирано в съответните им територии, Италия, Литва и Швеция могат да отпускат допълваща квота за изоглюкоза през периода от пазарната година 2006-2007 до пазарната година 2009-2010. Максималните размери на допълващите квоти са определени по държави-членки в точка II от приложение IV.
3. Върху отпуснатите квоти на предприятията по параграф 2 се удържа еднократна сума в размер на 730 EUR. Тази удръжка се събира на тон отпусната допълваща квота.
Член 10
Управление на квотите
1. По реда на член 39, параграф 2 размерът на квотите, постановени в приложение III, се коригира най-късно до 30 септември 2006 г. за пазарната година 2006-2007 и най-късно до края на февруари от предходната пазарна година за всяка от пазарните години 2007-2008, 2008-2009, 2009-2010 и 2010-2011. Коригирането на квотите се извършва в резултат от прилагането на членове 8 и 9, на параграф 2 от настоящия член и на членове 14 и 19 от настоящия регламент, както и на член 3 от Регламент (ЕО) № 320/2006.
2. Като вземе предвид резултатите от схемата за преструктуриране, предвидена в Регламент (ЕО) № 320/2006, Комисията ще се произнесе с решение, най-късно до края на месец февруари 2010 г., по реда на член 39, параграф 2, относно общия процент, необходим за намаляване на съществуващите квоти за захар, изоглюкоза и инулинов сироп по държави-членки или по региони, с цел да се избегнат пазарни неравновесия през пазарните години след 2010-2011 включително.
3. Държавите-членки следва да внесат съответните изменения в квотите за всяко предприятие съобразно решението на Комисията.
Член 11
Преразпределяне на националните квоти
1. Всяка държава-членка може да намали квотата за захар или изоглюкоза, която вече е отпусната на дадено предприятие, регистрирано на нейна територия:
-
с до 25 % за пазарните години 2006-2007 и 2007-2008, като същевременно зачита свободата на предприятието да участва в механизмите, установени с Регламент (ЕО) № 320/2006,
и
-
с до 10 % за пазарната година 2008-2009 и следващите.
2. Държавите-членки могат да прехвърлят квоти между предприятията съобразно правилата, постановени в приложение V, и като отчитат интересите на всяка от заинтересованите страни, и по-специално на производителите на захарно цвекло и тръстика.
3. Намалените количества по реда на параграфи 1 и 2 се разпределят от въпросната държава-членка между едно или повече предприятия на нейна територия, независимо дали тези предприятия вече разполагат с определена квота.
ГЛАВА 3
Производство извън квота
Член 12
Обхват
Захарта, изоглюкозата или инулиновият сироп, произведени през дадена пазарна година в превишение на квотата по член 7, могат да бъдат:
а)
използвани за преработка в определени продукти, посочени в член 13;
б)
пренесени към производствената квота за следващата пазарна година по реда на член 14,
в)
използвани за режима на специфични доставки за най-отдалечените райони на Общността в съответствие с дял II от Регламент (ЕО) № 247/2006;
или
г)
да бъдат изнесени в рамките на количествените ограничения, определени по реда на член 39, параграф 2, при спазване на задълженията, произтичащи от споразуменията, сключени по силата на член 300 от Договора.
Останалите количества спадат към количествения излишък по член 15.
Член 13
Промишлена захар
1. Промишлената захар, промишлената изоглюкоза или промишленият инулинов сироп се запазват за производството на един от продуктите, упоменати в параграф 2, когато:
а)
захарта, глюкозата или сиропът са предмет на договор за доставка, сключен преди края на пазарната година между производител и потребител, и двамата от които са получили одобрение по член 17;
и
б)
са били доставени до потребителя най-късно до 30 ноември следващата пазарна година.
2. По реда на член 39, параграф 2 Комисията съставя списък с продуктите, за производството на които се използват промишлена захар, промишлена изоглюкоза или промишлен инулинов сироп.
Този списък включва по-конкретно:
а)
биоетанол, алхокол, ром, жива закваска и количества сироп за мазане, както и тези, които ще бъдат преработени в „Rinse appelstroop“;
б)
определени промишлени продукти без съдържание на захар, но при производството на които се използва захар, изоглюкоза или инулинов сироп;
в)
определени продукти от химическата или фармацевтичната промишленост, които съдържат захар, изоглюкоза или инулинов сироп.
3. Производството на продуктите, изброени в член 1, параграф 1, букви б)-д), може да бъде рефинансирано, ако излишъкът от захар или вносна захар, излишъкът от изоглюкоза или излишъкът от инулинов сироп не се продават на цена, съответстваща на световната цена за производството на продуктите по параграф 2, букви б) и в) от настоящия член.
Размерът на рефинансирането на производството ще бъде определен, като се вземат предвид по-конкретно разходите, произтичащи от употребата на вносна захар, които захарната промишленост следва да понесе в случай на предлагане на световния пазар, и цената на наличния излишък от захар на пазара на Общността или референтната цена, ако няма излишък от захар.
Член 14
Пренасяне на излишъци от захар към следващи години
1. Всяко предприятие може да реши да пренесе към следващата пазарна година цялото или част от производството си в превишение на отпусната му квота за захар, за изоглюкоза или за инулинов сироп, което да бъде смятано за част от производството през следващата пазарна година. Без да се засягат разпоредбите на параграф 3, подобно решение е неотменимо.
2. Предприятията, които вземат решение по параграф 1, следва да:
а)
уведомят за него съответната държава-членка преди определена дата, която ще бъде постановена от същата държава-членка:
-
между 1 февруари и 30 юни от текущата пазарна година за пренесените количества тръстикова захар,
-
между 1 февруари и 15 април от текущата пазарна година за другите пренесени количества захар или инулинов сироп;
б)
се задължат да държат на склад тези количества на свои разноски до края на текущата пазарна година.
3. Ако реалното производсто на дадено предприятие през въпросната пазарна година е било по-малко от прогнозното количество, изчислено при вземането на решението по параграф 1, пренесеното количество може да бъде изменено с обратно действие съобразно реалните резултати най-късно до 31 октомври следващата пазарна година.
4. Пренесените количества се смятат за първите произведени количества в рамките на квотата за следващата пазарна година.
Член 15
Допълнителна сума
1. Допълнителна сума се удържа върху количествата:
а)
излишък от захар, изоглюкоза и инулинов сироп, произведени през която и да било пазарна година, с изключение на количествата, пренесени към производствената квота за следващата пазарна година и държани на склад съгласно член 14, или количествата по член 12, букви в) и г);
б)
промишлена захар, промишлена изоглюкоза и промишлен инулинов сироп, за които не е представено доказателство, до определена дата, която ще бъде постановена впоследствие, че са преработени в един от продуктите по член 13, параграф 2;
в)
захар, изоглюкоза и инулинов сироп, оттеглени от пазара в съответствие с член 19 и за които не са изпълнени задълженията по член 19, параграф 3.
2. Допълнителната сума ще бъде определена по реда на член 39, параграф 2 в достатъчно голям размер, за да се избегне натрупването на количества по точка 1.
3. Държавата-членка удържа допълнителната сума по точка 1 от предприятията на нейна територия съразмерно на произведените количества по точка 1, които са били установени за предприятията за въпросната пазарна година.
ГЛАВА 4
Управление на пазара
Член 16
Производствена такса
1. Считано от пазарната година 2007-2008, върху квотите за захар, изоглюкоза и инулинов сироп, отпуснати на предприятията, произвеждащи захар, изоглюкоза или инулинов сироп, се удържа производствена такса.
2. Производствената такса се определя в размер на 12,00 EUR на тон квота за захар и на тон квота за инулинов сироп. За изоглюкозата, производствената такса се определя в размер на 50 % от таксата, приложима за захарта.
3. Държавата-членка удържа пълната стойност на изплатената производствена такса по параграф 1 от предприятията на нейна територия, съразмерно на отпусната им квота през въпросната пазарна година.
Предприятията извършват плащанията на тези такси най-късно до края на месец февруари през съответната пазарна година.
4. Предприятията за производство на захар и инулинов сироп в Общността могат да изискват от производителите на захарно цвекло или захарна тръстика или от доставчиците на цикория да понесат до 50 % от съответната производствена такса.
Член 17
Одобрени икономически субекти
1. Държавите-членки одобряват, при подаване на заявление от тяхна страна, предприятията за производство на захар, изоглюкоза или инулинов сироп или предприятия, преработващи тези продукти в някой от продуктите от списъка, упоменат в член 13, параграф 2, при условие че съответното предприятие:
а)
докаже капацитетите си за професионално производство;
б)
се съгласи да предоставя всякаква информация и да бъде подложено на мерки за контрол във връзка с настоящия регламент;
в)
не подлежи на временно преустановяване или оттегляне на одобрението.
2. Одобрените предприятия следва да предоставят на държавата-членка, на чиято територия се събира реколтата от цвекло и тръстика или се извършва рафинирането, следната информация:
а)
за количествата цвекло или тръстика, за които е сключен договор за доставка, както и изчисленията за съответните реколти от цвекло или тръстика, и за захар на хектар;
б)
данни относно временните и действителните доставки на захарно цвекло, захарна тръстика и сурова захар и относно производството на захар и отчетите за складова наличност на захар;
в)
продадени количества бяла захар и съответстващите им цени и условия.
Член 18
Съхранение в частни складове и интервенция
1. Ако отчетената средна цена в Общността е по-ниска от референтната цена, по време на определен представителен период, и се очаква да остане на такова равнище, като се вземе предвид пазарната обстановка, на предприятията, на които е отпусната квота за захар, може да бъде предоставена помощ за съхранение в частни складове на бяла захар.
2. През пазарните години 2006-2007, 2007-2008, 2008-2009 и 2009-2010 интервенционната агенция, посочена от всяка държава-членка производител на захар, следва да изкупи общо количество в размер до 600 000 тона, изразени в бяла захар, за една пазарна година за Общността, всяко количество бяла или сурова захар, което ѝ е предложено, при условие че съответното количество захар:
-
е произведено в рамките на определена квота, от цвекло или тръстика, реколтата от които е добита в Общността,
-
е предмет на договор за съхранение, сключен между продавача и интервенционната агенция.
Интервенционните агенции изкупуват на цена до 80 % от референтната цена, постановена в член 3, за пазарната година непосредствено след пазарната година, през която е представена офертата. Ако качеството на захарта се отклонява от стандартното качество, за което е постановена референтната цена, тази цена се повишава или намалява съответно на разликата в качеството.
3. Интервенционните агенции могат да продават захар само на цена, която е по-висока от референтната цена, постановена за пазарната година, през която се извършва продажбата.
При все това, по реда на член 39, параграф 2 може да бъде решено, при спазване на поетите задължения по силата на споразумения, сключени съгласно член 300 от Договора, интервенционните агенции:
а)
да могат да продават захар на цена, равна или по-ниска от референтната цена, упомената в първа алинея, ако захарта е предназначена:
-
за употреба като храна за животни,
или
-
за износ или без допълнителна преработка, или след преработка в продуктите, изброени в приложение I към Договора, или в стоките, изброени в приложение VII към настоящия регламент;
б)
да предоставят непреработената захар, която държат, за консумация от човека на вътрешния пазар на Общността, на благотворителни организации - признати от въпросната държава-членка или от Общността, в случаите, когато държавата-членка не е признала нито една такава организация - на цена, по-ниска от текущата референтна цена, или безплатно, за раздаване като част от операции по отпускане на спешна помощ.
Член 19
Изтегляне на количества захар
1. За да бъде запазено структурното равновесие на пазара при ценово равнище, близко до референтната цена, като се вземат предвид поетите задължения от Общността по силата на сключените споразумения съгласно член 300 от Договора, определен процент, общ за всички държави-членки, от квотата за захар, за изоглюкоза и за инулинов сироп, може да бъде изтеглен от пазара преди началото на следващата пазарна година.
В този случай традиционното предлагане на вносна сурова захар за рафиниране, упомената в член 29, параграф 1 от настоящия регламент, се намалява със същия процент за въпросната пазарна година.
2. Процентът изтеглени количества, упоменат в параграф 1, се определя най-късно до 31 октомври през въпросната пазарна година въз основа на очакваните пазарни тенденции през същата пазарна година.
3. Всяко предприятие, на което е предоставена квота, съхранява за своя сметка по време на периода на изтегляне на количествата захар, който съответства на начисляването на процента, посочен в параграф 1 върху неговата продукция съгласно квотата за съответната пазарна година.
Количествата захар, изтеглени през дадена пазарна година, се считат за първите количества, произведени в рамките на квотата за следващата пазарна година. При все това, като се вземат предвид очакваните пазарни тенденции, може да бъде решено, по реда на член 39, параграф 2, за текущата и/или за следващата пазарна година цялото или част от изтегленото количество захар, изоглюкоза или инулинов сироп да се считат за:
-
излишък от захар, изоглюкоза или инулинов сироп, който е на разположение за обработка като промишлена захар, промишлена изоглюкоза или промишлен инулинов сироп,
или
-
временно производство в рамките на квота, част от което може да бъде запазена за износ при спазване на поетите задължения от Общността по силата на сключените споразумения съгласно член 300 от Договора.
3. Ако предлагането на захар в Общността е несъразмерно, по реда на член 39, параграф 2 може да бъде решено определена част от изтеглените количества захар, изоглюкоза и инулинов сироп да бъдат продавани на пазара на Общността преди края на периода, през който са изтеглени.
Член 20
Складиране при различни мерки
Количествата захар, складирани под действието на една от мерките по член 14, член 18 или член 19 през дадена пазарна година, не могат да бъдат предмет на частно или публично складиране под действието на която и да било от останалите разпоредби на горните членове.
ДЯЛ III
ТЪРГОВИЯ С ТРЕТИ СТРАНИ
ГЛАВА 1
Общи разпоредби относно вноса и износа
Член 21
Комбинирана номенклатура
Общите правила за тълкуване на Комбинираната номенклатура и специалните правила за нейното прилагане се прилагат за класифицирането по митническата тарифа на продуктите от обхвата на прилагане на настоящия регламент. Митническата номенклатура, произтичаща от приложението на настоящия регламент, се включва в Общата митническа тарифа.
Член 22
Общи принципи
Освен ако е предвидено друго в настоящия регламент или в разпоредбите, приети в изпълнение на последния, в търговията с трети страни се забранява:
а)
начисляването на каквато и да било такса с ефект, равносилен на мито;
б)
прилагането на каквото и да било количествено ограничение или мярка с равносилен ефект.
Член 23
Лицензии за износ и внос
1. Вносът в Общността или износът от нея на всеки от продуктите, изброени в член 1, параграф 1, с изключение на тези по буква з), се разрешава след представяне на лицензия за внос или износ. При все това могат да бъдат предвидени изключения от горното правило, ако за управлението на вноса на захар при определени обстоятелства не се изискват лицензии.
2. Лицензите се издават от държавата-членка на всяко лице, подало молба за издаването им, независимо от местоучредяването му в Общността и без да се засягат мерките, предприети в прилагане на членове 28 и 32 от настоящия регламент, на член 12, параграф 5 от Регламент (ЕО) № 980/2005 на Съвета от 27 юни 2005 г. за прилагане на схема на обобщените митнически преференции (9), и прилагането на споразуменията, сключени съгласно член 133 или член 300 от Договора.
3. Лицензиите за внос и износ са валидни на цялата територия на Общността.
Лицензии се издават при представянето на обезпечение, гарантиращо, че продуктите са внесени или изнесени през срока на валидност на лицензията. Освен в случаи на форсмажорни обстоятелства обезпечението се задържа изцяло или частично, ако вносът или износът не бъде извършен или бъде извършен само частично в срока на валидност на лицензията.
4. Сроковете на валидност на лицензиите се определят по реда на член 39, параграф 2.
Член 24
Вътрешни споразумения за преработка
До степента, необходима за правилното функциониране на общата организация на пазарите в захаропроизводствения и захаропреработвателния сектор, употребата на вътрешни споразумения за преработка за продуктите, изброени в член 1, параграф 1, може да бъде напълно или частично забранена по реда на член 39, параграф 2.
Член 25
Предпазни мерки
1. Ако поради внос или износ пазарът на Общността на един или повече от продуктите, изброени в член 1, параграф 1, е засегнат или застрашен от сериозни смущения, които има вероятност да поставят под въпрос постигането на целите, изоложени в член 33 от Договора, в търговията могат да бъдат прилагани подходящи мерки, съобразени с поетите международни задължения на Общността, до преустановяването на тези смущения или заплаха.
2. Ако възникнат обстоятелствата по параграф 1, Комисията, по искане на държава-членка или по своя собствена инициатива, взема решение относно необходимите мерки.
Ако в Комисията постъпи искане от държава-членка, тя взема решение по него в срок от три работни дни, считано от следващия ден след подаването на молбата.
Държавите-членки следва да бъдат нотифицирани за горните мерки, които подлежат на незабавно изпълнение.
3. Мерките, за които Комисията е взела решение съгласно параграф 2, могат да бъдат отнесени до Съвета от всяка държава-членка в срок от три работни дни от датата на обявяването им. Съветът незабавно провежда заседание. Той може с квалифицирано мнозинство да измени или отмени въпросните мерки в срок от един месец от датата, на която са внесени за разглеждане в Съвета.
4. При все това, мерките, приложими спрямо членове на СТО, приети съгласно настоящия член, се прилагат въз основа на Регламент (ЕО) № 3285/94 на Съвета от 22 декември 1994 г. относно общите правила за вноса (10).
ГЛАВА 2
Разпоредби, приложими спрямо вноса
Член 26
Вносни мита
1. Освен ако в настоящия регламент е предвидено друго, за продуктите, изброени в член 1, параграф 1, се прилагат ставките на вносното мито от Общата митническа тарифа.
2. Независимо от параграф 1, Комисията може изцяло или частично да преустанови приллагането за определени количества на вносните мита върху следните продукти, за да гарантира, че пазарът на Общността е снабдяван съответно на търсенето с внос от трети страни на:
-
сурова захар за рафиниране, попадаща в категориите с кодове от КН 1701 11 10 и 1701 12 10,
-
меласа под код от КН 1703.
3. За да обезпечи необходимото предлагане за производството на продуктите, упоменати в член 13, параграф 2, Комисията може да преустанови изцяло или частично приложението за определени количества на вносните мита върху захарта под кодове от КН 1701 и изоглюкозата под кодове от КН 1702 30 10, 1702 40 10, 1702 60 10 и 1702 90 30.
Член 27
Управление на вноса
1. За да бъдат предотвратени или неутрализирани противопоказните въздействия върху пазара на Общността, които могат да произтекат от вноса на определени продукти, изброени в член 1, параграф 1, вносът на един или повече от тези продукти при митната ставка, постановена в Общата митническа тарифа, се разрешава при заплащане на допълнително вносно мито, ако са изпълнени условията, които ще бъдат определени съгласно член 40, параграф 1, буква д), освен ако вносът няма вероятност да внесе смущения на пазара на Общността или когато вредните въздействия биха били несъразмерни с целения резултат.
2. Извършеният внос при цени под оповестеното равнище от Общността пред Световната търговски организация („критичната цена“) може да бъде подложен на допълнително обмитяване.
Цените на вноса, които следва да се вземат под внимание за налагане на това допълнително вносно мито, се определят въз основа на цените CIF на въпросните внасяни пратки.
За тази цел на цените на вноса тип CIF следва да се прави сравнителна проверка с представителните цени на същия продукт на световния пазар или на пазара на вносни стоки в Общността за същия продукт.
3. Ако обемът на вноса за която и да било година, през която са възникнали или има вероятност да възникнат противопоказните въздействия, упоменати в параграф 1, надвишава определено равнище, изчислено въз основа на възможностите за достъп до пазарите, изразени като процентът от съответстващото вътрешно потребление през трите предходни години („критичният обем“), също може да бъде наложено допълнително вносно мито.
Член 28
Митнически квоти
1. Митническите квоти за внос на продуктите, изброени в член 1, параграф 1, договорени чрез споразумения, сключени по силата на член 300 от Договора, или предвидени в който и да било друг законодателен акт на Съвета, се откриват и администрират от Комисията при действието на подробни правила, приети по реда на член 39, параграф 2 от настоящия регламент.
2. Митническите квоти следва да се администрират по такъв начин, че да се избягва каквато и да било дискриминация между заинтересованите икономически субекти, като се прилага един от следните методи или съчетание от тях, или друг подходящ метод:
а)
метод, основан на хронологичния ред на подаването на заявления (принципът „дошлият пръв бива обслужван пръв“);
б)
метод, основан на пропорционално разпределяне на поисканите количества, когато са подадени заявления (използване на „метода за едновременно разглеждане“);
в)
метод, основан на отчитането на традиционни търговски похвати (използване на „традиционния метод/методът на новодошлия“).
3. Възприетият метод на администриране, където е уместно, следва да отдава дължимата тежест на изискванията за предлагане на пазара на Общността и на необходимостта да се опазва равновесието на този пазар.
Член 29
Традиционна потребност от предлагане за целите на рафинирането
1. Независимо от член 19, параграф 1, традиционната потребност от предлагане на захар за целите на рафинирането за Общността са определени в твърдия размер 1 796 351 тона за пазарна година, изразени в бяла захар.
През пазарните години 2006-2007, 2007-2008 и 2008-2009 традиционната потребност от предлагане на захар се разпределя, както следва:
-
296 627 тона за Франция,
-
291 633 тона за Португалия,
-
19 585 тона за Словения,
-
59 925 тона за Финландия,
-
1 128 581 тона за Обединеното кралство.
2. Традиционната потребност от предлагане, упомената в параграф 1, първа алинея, се увеличава:
а)
с 50 000 тона през пазарната година 2007-2008 и със 100 000 тона, считано от пазарната година 2008-2009. Тези количества се предоставят на Италия през пазарните години 2007-2008 и 2008-2009;
б)
с 30 000 тона, считано от пазарната година 2006-2007, и с допълнителни 35 000 тона, считано от пазарната година, през която квотата за захар е била намалена с най-малко 50 %.
Упоменатите количества по алинея първа, буква б) се отнасят за сурова тръстикова захар и се запазват за пазарните години 2006-2007, 2007-2008 и 2008-2009 за единствения работещ завод за преработка на захарно цвекло през 2005 г. в Португалия. Това преработвателно предприятие се счита за рафинерия на пълен работен ден.
3. Лицензите за внос на захар за рафиниране се издават само на рафинерии на пълен работен ден, при условие че въпросните количества не надхвърлят количествата, които могат да бъдат внесени в рамките на традиционната потребност от предлагане, упомената в параграфи 1 и 2. Въпросните лицензии могат да бъдат прехвърляни само между рафинерии на пълен работен ден и валидността им изтича в края на пазарната година, за която са издадени.
Този параграф се прилага за пазарните години 2006-2007, 2007-2008 и 2008-2009, както и за първите три месеца от всяка от следващите пазарни години.
4. Приложението на вносни мита върху тръстикова захар за рафиниране, попадаща в обхвата на кодове от КН 1701 11 10, с произход от държавите, упоменати в приложение VI, се преустановява по отношение на допълнителното количество, необходимо за постигане на съответстващо предлагане на рафинериите на пълен работен ден за всяка от пазарните години 2006-2007, 2007-2008 и 2008-2009.
Допълнителното количество се определя по реда на член 39, параграф 2, въз основа на равновесието между традиционната потребност от предлагане, упомената в параграф 1 от настоящия член, и предвижданото предлагане на захар за рафиниране за въпросната пазарна година. Това равновесие може да бъде преразгледано по реда на член 39, параграф 2 през пазарната година и може да бъде основано на изчисленията за историческо изравнено мито за суровата захар, предназначена за консумация.
Член 30
Гарантирана цена
1. Гарантираните цени, определени за захарта от АКТБ/Индийската захар, се прилагат за вноса на стандартно качество сурова и бяла захар от:
а)
най-слабо развитите държави по силата на споразуменията, упоменати в членове 12 и 13 от Регламент (ЕО) № 980/2005;
б)
държавите, изброени в приложение VI към настоящия регламент, за допълнителното количество, упоменато в член 29, параграф 4.
2. Заявленията за издаване на лицензии за внос на захар, която е облагодетелствана от гарантирана цена, следва да бъдат придружавани от лицензия за износ, издаден от властите на страната-износител, удостоверяващи съответствието на захарта с правилата, предвидени във въпросните споразумения.
Член 31
Задължения по отношение на захарта съгласно Протокола
По реда на член 39, параграф 2 могат да бъдат приемани мерки за обезпечаване на това, че захарта от АКТБ/Индийската захар се внася в Общността при условията, изложени в протокол 3 от приложение V към Споразумението за партньорство АКТБ и ЕО и Споразумението относно тръстиковата захар между Европейската общност и Република Индия. За тези мерки, ако е необходимо, може да се предвиди дерогация от разпоредбите на член 29 от настоящия регламент.
ГЛАВА 3
Приложими разпоредби спрямо износа
Член 32
Обхват на възстановяванията при износ
1. До необходимата степен, при която изброените продукти в член 1, параграф 1, букви б) и в) могат да бъдат изнасяни без допълнителна преработка или под формата на преработени продукти, изброени в приложение VII, въз основа на котировките на световния пазар или на цените на захарта и в рамките на ограниченията, произтичащи от сключените спроразумения съгласно член 300 от Договора, разликата между тези котировки или цени и цените в Общността може да бъде покрита чрез възстановяване при износ.
2. Възможно е да бъде предвидено да се отпуска възстановяване при износ за продуктите, изброени в член 1, параграф 1, букви г) и ж), и изнесени без допълнителна преработка или под формата на преработени продукти от списъка в приложение VII.
В този случай размерът на финансирането на тон сухо вещество ще бъде определено, като се вземат предвид:
а)
приложимия размер на възстановяването при износ на продукти, попадащи в код от КН 1702 30 91;
б)
приложимия размер на възстановяването при износ на продукти от списъка по член 1, параграф 1, буква в);
в)
икономическите аспекти на планирания износ.
3. Възстановяванията при износ относно сурова захар със стандартното качество, определено в приложение I, не могат да надхвърлят 92 % от размера на възстановяването, отпуснато за бяла захар. Това ограничение обаче не се прилага за възстановяванията при износ, които ще бъдат постановени за захарта на кристали.
4. Възстановяванията при износ за продуктите, изнасяни под формата на преработени продукти от списъка в приложение VII, не могат да бъдат по-високи от приложимите размери на възстановяването за същите продукти, изнесени без допълнителна преработка.
Член 33
Определяне на възстановяването при износ
1. Количествата, които могат да бъдат изнасяни с възстановяване при износ, се разпределят по метод, който:
а)
е най-подходящ за естеството на продукта и за обстановката в съответния период на въпросния пазар и който позволява възможно най-ефективно оползотворяване на наличните ресурси, като се вземат предвид ефективността и структурата при износ на Общността, без да се създава дискриминация между заинтересованите икономически субекти и преди всичко между големите и малките по мащаби икономически субекти;
б)
е най-необременяващ в административно отношение за икономическите субекти, като се вземат предвид административните изисквания.
2. Възстановяванията при износ са в еднакви размери на цялата територия на Общността. То може да варира по размер в зависимост от местоназначението, когато това се налага поради обстановката на световния пазар или специфичните изисквания на определени пазари.
Възстановяванията при износ се определят по реда на член 39, параграф 2.
Възстановяването се определя:
а)
на равни интервали от време;
б)
чрез покана за търг за продуктите, за които е била предвидена такава процедура в минал момент.
Принципът за определяне на възстановяването при износ на равни интервали може, ако е необходимо, да бъде променен на друг интервал от Комисията или по искане на държава-членка, или по нейна собствена инициатива.
3. Възстановяването при износ за продуктите, упоменати в член 32, параграфи 1 и 2 и изнесени без допълнителна преработка, се отпуска само при подаване на заявление и при представяне на лицензия за износ.
Приложимият размер на възстановяването за продуктите, упоменати в член 32, параграфи 1 и 2, изнесени без допълнителна преработка, е размерът, приложим в деня на подаването на заявление за лицензия, а в случай на диференциран размер на възстановяването - приложимият в същия ден:
а)
за местоназначението, указано в лицензията,
или
б)
където е уместно, за действителното местоназначение, ако то се различава от указаното в лицензията местоназначение; в този случай приложимият размер не бива на надвишава приложимия размер спрямо местоназначението, указано на лицензията.
4. Обхватът на параграф 3 може да бъде разширен и спрямо въпросните продукти, които са изнесени под формата на преработени продукти от видовете, изброени в приложение VII, по реда на член 16, параграф 2 от Регламент (ЕО) № 3448/93 на Съвета от 6 декември 1993 г. относно определяне на търговския режим, приложим за някои стоки, получени от преработката на селскостопански продукти (11). По реда на член 16, параграф 2 следва да бъдат приети подробни правила за прилагане.
Член 34
Граници на износа
Спазването на поетите задължения по отношение на обема по силата на сключените споразумения съгласно член 300 от Договора се обезпечава въз основа на лицензиите за износ, издадени за референтните периоди, които се отнасят за въпросните продукти.
Член 35
Ограничения на износа
1. Когато котировките или цените на световния пазар на един или повече от продуктите, изброени в член 1, параграф 1, достигнат равнище, което смущава или застрашава наличността на предлагане на пазара на Общността, и когато тази обстановка има опасност да продължи да се влошава, в случай на крайна необходимост могат да бъдат взети подходящи мерки.
2. Предприетите мерки по настоящия член се прилагат, като се вземат под внимание задълженията, произтичащи от сключените споразумения съгласно член 300, параграф 2 от Договора.
ДЯЛ IV
ОБЩИ, ПРЕХОДНИ И ЗАКЛЮЧИТЕЛНИ РАЗПОРЕДБИ
ГЛАВА 1
Общи разпоредби
Член 36
Държавни помощи
1. Освен ако настоящият регламент предвижда друго, членове 87, 88 и 89 от Договора се прилагат спрямо производството и търговията с продуктите, изброени в член 1, параграф 1, с изключение на държавните помощи, постановени в параграфи 2 и 3 от настоящия член.
2. Държавите-членки, които понижат квотата си за захар с повече от 50 %, могат да отпускат временни държавни помощи през периода, за който се изплаща преходната помощ за производителите на захарно цвекло съгласно глава 10е от Регламент (ЕО) № 319/2006 на Съвета от 20 февруари 2006 г. за изменение на Регламент (ЕО) № 1782/2003 относно определяне на общи правила за схемите за пряко подпомагане в рамките на Общата селскостопанска политика и за въвеждане на определени схеми за подпомагане на земеделските стопани (12). Въз основа на подадено заявление от заинтересованата държава-членка, Комисията взима решение относно наличната съвкупна сума на държавните помощи за тази мярка.
За Италия временната помощ, упомената в първа алинея, която да бъде отпусната на производителите на захарно цвекло и за транспорта на захарното цвекло, не бива да надвишава общия размер от 11 EUR за пазарна година на тон захарно цвекло.
3. Финландия може да отпуска помощи на производителите на захарно цвекло в размер до 350 EUR на хектар за една пазарна година.
4. Заинтересованите държави-членки информират Комисията в срок от 30 дни след края на всяка пазарна година за действително отпуснатия размер на държавните помощи през изтеклата пазарна година.
Член 37
Клауза в случай на смущения
Когато на пазара на Общността е отчетено значително покачване или спад в цените и:
-
са предприети всички изпълними мерки, предписани от останалите членове на настоящия регламент,
и
-
обстановката има вероятност да продължи да смущава или да заплашва със смущения пазара,
могат да бъдат взети допълнителни необходими мерки.
Член 38
Съобщаване
Държавите-членки и Комисията следва да си предоставят взаимно необходимата информация за приложението на настоящия регламент и за съблюдаването на поетите международни задължения по отношение на продуктите, упоменати в член 1, параграф 1.
Член 39
Управителен комитет по захарта
1. Комисията се подпомага в дейността си от Управителен комитет по захарта (наричан по-нататък „Комитета“).
2. Когато има позоваване към настоящия параграф, се прилагат членове 4 и 7 от Решение 1999/468/ЕО.
Постановеният период в член 4, параграф 3 от Решение 1999/468/ЕО се определя на един месец.
4. Комитетът приема свой процедурен правилник.
Член 40
Правила за прилагане
1. По реда на член 39, параграф 2 следва да бъдат приети подробни правила за прилагането на настоящия регламент. Тези правила следва да включват по-конкретно:
а)
подробни правила за прилагането на членове 3-6, и по-специално правила относно увеличенията и намаленията на цените, които да се прилагат при отклонения от стандарта на референтната цена, упомената в член 3, параграф 3, и на минималната цена, упомената в член 5, параграф 3;
б)
подробни правила за прилагането на членове 7-10;
в)
подробни правила за прилагането на членове 12, 13, 14 и 15, и по-специално условията за отпускане на възстановяване на производството, размерите на това възстановяване и избираемите количества;
г)
подробни правила относно установяването и съобщаването на сумите, упоменати в членове 8, 9, 15 и 16;
д)
подробни правила за прилагането на членове 26, 27 и 28. Тези правила могат да включват по-конкретно:
i)
всеки случай на преустановяване, упоменат в член 26, параграфи 2 и 3, което може да бъде определено чрез тръжна процедура;
ii)
спецификацията на продуктите, за които могат да се прилагат допълни вносни мита по член 27;
iii)
годишните тарифни квоти по член 28, параграф 1, при необходимост разпределени по етапи в рамките на една година, и определянето на приложимия административен период, който, където е уместно, да включва:
-
гаранции, покриващи естеството, начина на получаване и произхода на продукта;
-
признаване на документа, използван за удостоверяване на гаранциите, упоменати в първото тире;
-
условията, при които ще се издават лицензии за внос и техният срок на валидност;
е)
подробни правила за прилагането на членове 36 и 38;
ж)
подробни правила за прилагането на разпоредбите на глава 3 от дял III. Тези правила могат да включват по-конкретно:
i)
подробни правила за преразпределянето на разрешените за износ количества, които не са разпределени или оползотворени;
ii)
подходящите мерки от вида, упоменат в член 35.
2. В допълнение, по реда на член 39, параграф 2 може да бъде прието следното:
а)
критерии, които да се прилагат от предприятията от сектора на захарта при разпределянето между продавачите на цвекло на количествата цвекло, които ще бъдат заложени в договорите за доставка, сключени преди засяването, както е упоменато в член 6, параграф 4;
б)
измененията в приложения I и II;
в)
изключение от спазването на датите, постановени в член 14, параграф 2;
г)
подробни правила за прилагане на членове 16-19 и по-конкретно:
i)
допълнителната информация, която да бъде предоставяна от одобрените икономически субекти;
ii)
критериите за налагане на санкции, преустановявания и оттегляния на одобрението на икономическите субекти;
iii)
отпускането на помощи и размерът на помощите за частно складиране, предвидено в член 18, параграф 1;
iv)
минималните изисквания за качество и количество, приложимите повишения и намаления на цената и процедурите и изискванията за поемане от интервенционните агенции и за интервенционно изкупуване, предвидено в член 18, параграф 2;
v)
процентът оттеглена квота за захар, упомената в член 19, параграф 1;
vi)
условията за плащането на минималната цена, в случай че оттегленото количество захар е продадено на пазара на Общността по член 19, параграф 4;
д)
правила за прилагането на дерогацията, предвидена в член 23, параграф 1;
е)
подробни правила за прилагането на членове 29 и 30, и по-специално с оглед на изпълнението на международни споразумения:
i)
измененията в дефиницията по член 2, параграф 12;
ii)
измененията в приложение VI;
ж)
мерките по прилагането на член 37.
Член 41
Изменение на Регламент (ЕО) № 247/2006
Регламент (ЕО) № 247/2006 се изменя, както следва:
1.
Към член 16 се прибавя следният параграф:
„3. Франция може да отпуска национални помощи за сектора на захарта в най-отдалечените райони на Франция в размер до 60 милиона EUR за пазарната година 2005-2006 и до 90 милиона EUR за пазарната години 2006-2007 и следващите.
Членове 87, 88 и 89 от Договора не се прилагат за помощите по настоящия параграф.
Франция информира Комисията в срок от 30 дни от края на всяка пазарна година за размера на действително отпуснатите помощи.“
2.
Член 23, параграф 2 се заменя със следното:
„2. Общността финансира мерките, предвидени в дялове II и III от настоящия регламент, до максималния годишен размер, както следва:
(милиони EUR)
Финансова година 2007
Финансова година 2008
Финансова година 2009
Финансова година 2010 и следващите
Френски отвъдморски департаменти
126,6
133,5
140,3
143,9
Азорски острови и острови Мадейра
77,9
78,0
78,1
78,2
Канарски острови
127,3
127,3
127,3
127,3“
Член 42
Специфични мерки
Мерките, които са едновременно необходими и оправдани в неотложни случаи, с оглед на решаването на специфични практически проблеми, се приемат по реда на член 39, параграф 2.
Такива мерки може да дерогират от разпоредбите на настоящия регламент, но само до степента и за такъв период от време, каквито са строго необходими.
Член 43
Финансови разпоредби
Регламент (ЕО) № 1258/1999 и, считано от 1 януари 2007 г., Регламент (ЕО) № 1290/2005, както и разпоредбите, приети за тяхното изпълнение, се прилагат спрямо разходите, извършени от държавите-членки при изпълнението на техните задължения по настоящия регламент.
ГЛАВА 2
Преходни и заключителни разпоредби
Член 44
Преходни мерки
По реда на член 39, параграф 2 могат да бъдат приемани мерки:
а)
за улесняване на прехода от пазарната обстановка през пазарната година 2005-2006 към пазарната обстановка през пазарната година 2006-2007, по-специално чрез намаляване на количеството, което може да бъде произвеждано в рамките на квота, и прехода от правилата, предвидени в Регламент (ЕО) № 1260/2001 към тези по настоящия регламент,
и
б)
за обезпечаване на това Общността да спазва поетите от нея международни задължеия по отношение на захар „С“, упомената в член 13 от Регламент (ЕО) № 1260/2001, като същевременно избягва всякакво разстройване на пазара на захарта в Общността.
Член 45
Отмяна
Регламент (ЕО) № 1260/2001 се отменя.
Член 46
Влизане в сила
Настоящият регламент влиза в сила на третия ден след публикуването му в Официален вестник на Европейския съюз.
Той се прилага от началото на пазарната година 2006-2007. Членове 39, 40, 41 и 44 обаче се прилагат от датата на влизането в сила на настоящия регламент. Дял II се прилага до края на пазарната година 2014-2015.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 февруари 2006 година.